Sol-Tech – die toekoms word vandag al gebou - Solidariteit WêreldSolidariteit Wêreld
Tuis › Nuuskantoor › Sol-Tech – die toekoms word vandag al gebou
Sol-Tech – die toekoms word vandag al gebou
Vrydag | 13 September | 2019
13 September 2019 – 'n dag sinoniem met opgewondenheid en lang beplande sukses. Sol-Tech Beroepsopleidingskollege het vandag 'n reuse-aankondiging gemaak in die vorm van 'n tradisionele sooispitseremonie.
Die seremonie is deel van Sol-Tech se eerste groot tree met die bouwerk van 'n nuwe Sol-Tech-kampus. Sol-Tech, wat reeds oor die afgelope 12 jaar van sukses na sukses gegroei het, het reeds 1 200 studente in verskeie studierigtings onderrig.
Dirk Hermann, bestuurshoof van Solidariteit, beskou dit as 'n geskiedkundige bouprojek omdat hierdie projek deur die gemeenskap befonds word en ook omdat die projek Sol-Tech se kapasiteit gaan verdubbel. Dit gaan R300 miljoen kos om die projek te voltooi. Die ontwikkeling word deur Kanton, die Solidariteit Beweging se nuwe eiendomsontwikkelingsmaatskappy, behartig.
Die geleentheid is bygewoon deur honderde lede van die publiek, onder andere jongmense wat met groot opgewondenheid kon gesels met Sol-Tech-personeel oor die verskeie studierigtings wat die puik en voortreflike instansie aanbied. Jongmense het die geleentheid gehad om met kenners op verskeie terreine oor hul toekoms te gesels en oor hoe Sol-Tech vir hulle van hulp kan wees.
'n Ware feesatmosfeer het, nes die reuk van 'n egte Suid-Afrikaanse braaivleisvuur, in die lug gehang. Daar is gebraai en daar is musiek gemaak deur die bekende Suid-Afrikaanse orkes, Georgetown. Jonk en oud het kom luister na sprekers van die Solidariteit Beweging en het gesien hoe die eerste grond geskuif is met 'n graaf wat in Sol-Tech se werkswinkels vervaardig is. Sol-Tech se visie is met die aanwesiges gedeel en mense het gewys dat die gemeenskap graag wil deel wees van die projek. Die boodskap was duidelik en Dirk Hermann het beklemtoon dat ons hier is om te bly en ook om te bou!
Dit was veral spesiaal om te sien hoe die Sol-Tech-studente wat reeds 'n band met die instelling gevorm het, kon deel in die toekomsplanne, juis omdat hulle en ander jongmense die toekoms is.
Die Solidariteit Beweging bou reeds vandag vir môre!
Volgens Paul van Deventer, besturende direkteur van Sol-Tech, het hulle besluit om die instelling na 'n volgende vlak te neem. Met die ontwerp het hulle vergelykings getref met internasionale instellings sodat die nuwe kampus met die bestes in die wêreld sal kan meeding.
"Ons is trots op ons nuwe kampus met sy tipies Suid-Afrikaanse en spesifiek Afrikaanse ontwerpstyl," het Paul van Deventer gesê.
Solidariteit is dankbaar vir elke lid wat R10 per maand tot die boufonds bydra, asook vir die duisende ander lede wat maandeliks kleiner bedrae skenk om die bou van instellings soos hierdie een moontlik te maak.
"Die enigste manier hoe ons 'n toekoms kan verseker, is om dit self te bou. Oor minder as twee jaar en 'n miljoen bakstene later, gaan hier 'n kampus staan wat jongmense gaan toerus om vry, veilig en voorspoedig in Suid-Afrika te bly," aldus Dirk Hermann.
Alhoewel die bou van die kampus nog in sy beginfase is, kon besoekers die nuutste tegnologie gebruik om met die hulp van 'n VR-lens die kampus van hoek tot hoek te aanskou asof hulle werklik op die kampus loop.
Die 3D-realiteit wat met die tegnologie ingespan is, word binnekort 'n realiteit en jy word uitgenooi om deel te word van die projek. Stuur 'n SMS met die woord "BOU" na 34802 om jou bydrae te maak.